
                            Bosna i Hercegovina na raskršću vremena

Bosna i Hercegovina kao raskrsnica mnogih civilizacija obiluje bogatim kulturno-historijskim naslijeđem, što se najbolje ogleda u njenoj arhitekturi.                                                                                               Arhitektura Bosne i Hercegovine je živa knjiga, napisana kamenom, drvetom te dušom ljudi koji su stvarali, gradili i vjerovali.
Ona je putovanje kroz historiju vjekovima unazad, u kome se osjeti dodir starih vremena i civilizacija, prozor u prošlost kroz koji možemo sagledati tragove mnogih kultura, ali i vrata u budućnost, koja nas pozivaju da to naslijeđe čuvamo i razvijamo. 
Bosna i Hercegovina je poput mozaika gdje svaka građevina priča svoju priču kroz vrijeme: zvuci ezana sa kameno zidanih džamija, zvona katedrala i crkava, žubor vode ispod starih ćuprija i tananih šadrvana, kapi rose s kamenih spavača.
Brojni monumentalni spomenici ponosno svjedoče o ostavštini za budućnost.
Mostarski Stari most, kruna smaragdne ljepotice Neretve, simbol povezanosti i izdržljivosti, koji se poput feniksa uzdignu iz svoga pepela, još ljepši i jači. 
U Sarajevu gdje se prepliću istok i zapad, u moćnoj harmoniji Gazi Husrev-begova džamija, Katedrala Srca Isusova, Stara pravoslavna crkva, Aškenaška sinagoga, sve one svjedoče o stoljetnom suživotu i poštovanju različitosti. 
Krajišku ljepoticu Banja Luku, veličanstveni Hram Hrista Spasitelja i impresivnu Ferhadiju čuva tvrđava Kastel.    
U vezirskom gradu nijemi svjedok minulih stoljeća Travnička tvrđava i Sahat kula kao opomena da je vrijeme prolazno, nose snažnu poruku o onome što je nestalo ali i onome što je opstalo u vremenu. 
Pitoma polja visočke kotline skrivaju mjesto gdje su nekada stolovali bosanski vladari, krunidbeno i grobno mjesto prvog bosanskog kralja, arheološki lokalitet Mile.
Stolački stečci pod čijim kamenom spavaju oni što spavat’ im je vječno, mirišu na godine, stoje, šute, a puno toga govore. 
Na mjestu gdje se rađa rijeka Buna u Blagaju, mističnu tekiju nadgleda Srednjovjekovna tvrđava hercega Stjepana Kosače.
Neosvojiva jajačka tvrđava u svojim njedrima čuva katakombe, crkvu isklesanu u živoj stijeni, tajanstveni sklad svjetla i tame, svjedočanstvo o povezanosti čovjeka, prirode i vjere.
Čudesno Hobbit selo predstavlja spoj tradicije i historije Kreševa, mašte i stvarnosti, sna i jave.          Most u selu Vranci, pored koga su rimski legionari i turski veziri razigravali i pojili svoje konje je trajni podsjetnik mjesta susreta, prelaza i veze između ljudi i obala.
Istinska ljepota arhitekture ne može se osjetiti dok ne upoznamo toplinu i duhovnost Bosansko-hercegovačkih kuća. 
Te jednostavne, ali lijepo oblikovane građevine, u kojima se peče hljeb koji ujedinjuje porodicu  svjedoče o mudrosti ljudi koji su znali spojiti ljepotu i sklad sa prirodom.                                                                                Bilo da su od kamena ili drveta, građene su sa puno ljubavi vještim rukama neimara i svaka ima svoju priču o radu, sreći, odrastanju, spokoju.                                                                                             Bosanske kuće su sa drvenim balkonima, ćardacima s pendžerima i kaldrmisanim avlijama sa šadrvanima. Kada bi ih trebalo opisati samo jednom riječju, ta riječ bila bi „merak“.                                A, šta je „merak“? O tome se ne može pričati, niti se može prevesti. To moraš doživjeti.                                       U Hercegovini, kuće su građene od bijelog kamena, s malim prozorima i smještene u širokim dvorištima s vinovim lozama. Ljepota hercegovačke kuće nije u raskoši, nego u jednostavnosti i tišini kamena iz koga ipak buja život.  
U kamenu Hercegovine spava vrijeme,                                                                                                                              u svakoj avliji Bosne šapće prošlost,                                                                                                                          dok srce naroda gradi budućnost.                                                       

